REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/429-13

7. novembar 2013. godine

B e o g r a d

Z A P I S N I K

56. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 6. NOVEMBRA 2013. GODINE

Sednica Odbora je počela u 14,07 časova.

Sednicom je predsedavala Vesna Kovač, predsednik Odbora.

Sednici su prisustvovali članovi Odbora: Veroljub Arsić, Zoran Kasalović Radmilo Kostić, dr Milorad Mijatović, Radojko Obradović, Zoltan Pek, Đorđe Stojšić, Dragan Tomić i Momo Čolaković.

Sednici su prisustvovali zamenici odsutnih članova Odbora: Ivan Jovanović (zamenik Božidara Đelića) i Mirjana Marjanović (zamenik Dušice Nikolić).

Sednici nisu prisustvovali članovi Odbora: Zoran Antić, Žika Gojković, Vojislav Vujić, Aleksandar Senić i Bojan Đurić (niti njihovi zamenici).

Sednici je prisustvovao i narodni poslanik dr Vladimir Marinković.

Pored članova Odbora sednici su prisustvovali iz Ministarstva finansija

Dejan Dabetić, načelnik, i Dragana Ratković, šef Odseka za bilateralnu saradnju.

Na predlog predsednika Odbora, jednoglasno, usvojen je sledeći

D n e v n i r e d

1. Razmatranje Predloga zakona o potvrđivanju Ugovora o zajmu za kredit za povlašćenog kupca za Projekat izgradnje autoputa E-763 (deonica Obrenovac – Ljig) između Vlade Republike Srbije koju predstavlja Ministarstvo finansija i privrede, kao Zajmoprimca i kineske Export – Import banke, kao Zajmodavca, koji je podnela Vlada (broj 400-3917/13 od 17. oktobra 2013. godine);

2. Razmatranje Predloga zakona o potvrđivanju Ugovora između Republike Srbije i Kraljevine Maroko o izbegavanju dvostrukog oporezivanja u odnosu na poreze na dohodak, koji je podnela Vlada (broj 43-2790/13 od 15. jula 2013. godine);

3. R a z n o.

Pre prelaska na razmatranje utvrđenog dnevnog reda većinom glasova (sedam za, tri nije glasalo) su usvojeni Zapisnik 52. sednice Odbora, održane 4. oktobra 2013. godine, Zapisnik 53. sednice Odbora, održane 6. oktobra 2013. godine i Zapisnik 54. sednice Odbora, održane 7. oktobra 2013. godine.

Prva tačka dnevnog reda - **Razmatranje Predloga zakona o potvrđivanju Ugovora o zajmu za kredit za povlašćenog kupca za Projekat izgradnje autoputa E-763 (deonica Obrenovac – Ljig) između Vlade Republike Srbije koju predstavlja Ministarstvo finansija i privrede, kao Zajmoprimca i kineske Export – Import banke, kao Zajmodavca**

U uvodnom izlaganju Dragana Ratković, predstavnik Ministarstva finansije je ukratko obrazložila Ugovor o zajmu kao nastavak uspešne saradnje između vlada dve zemlje, s obzirom da su do sada zaključena tri kreditna aranžmana. Realizovana su tri projekta: nabavka skenera za Upravu carina, izgradnja mosta Zemun – Borča i izgradnja Prve faze paket projekta Kostolac B. Ovo je infrastrukturni projekat povezivanje Koridora 10, a istovremeno je i deonica Koridora 11. Republika Srbija je prva zemlja koja je dobila kreditni aranžman iz nove kreditna linije koju je razvila Narodna Republika Kina sa zemljama Centralne i Istočne Evrope. Posebno je naglašeno da su uslovi u ovom kreditnom aranžmanu povoljniji nego kreditni aranžmani koje je ranije odobravala Narodna Republika Kina, fiksna kamatna stopa je 2,5 % godišnje, period korišćenja je 5 godina, sa mogućnošću produžavanja roka, rok dospeća je 15 godina (otplata glavnice), a grejs period je 5 godina.

U raspravi, koja je usledila izneto je mišljenje da su predstavnici Koridora Srbije i Ministarstva građevinarstva i urbanizma trebali da obrazlažu ovaj sporazum, jer su direktno učestvovali u pregovorima o kreditnom aranžmanu, kao pregovarači i da jedino oni mogu da odgovore na pitanja u vezi sa projektnom dokumentacijom. Istovremeno predstavnicima predlagača zakona upućena su pitanja: kolika je vrednost radova koja je predviđena projektom, zbog čega se ta vrednost razlikuje, zašto je za mesto arbitraže određen Peking, a ne neki evropski grad, ko je utvrđivao troškovnik projekta, zbog čega i kome se plaća 0,25% naznačenih u komercijalnom ugovoru. Zatim su postavljena pitanja o ispunjenosti svih uslova, tj. da li je detaljan projekat gotov i da li je eksproprijacija završena, s obzirom da su to do sada bili razlozi da se sredstva ne povlače, pa je država plaćala penale, kao i zbog čega je „free payment“ 1%.

Predstavnik Ministarstva Dragana Ratković je pojasnila da je Ministarstvo finansija bilo uključeno u pregovore oko ovog kreditnog aranžmana i da postoje uveravanja od Ministarstva građevinarstva i urbanizma i Koridora da je celokupna projektna dokumentacija spremna. Istakla je da je politika kineske banke kao i u ostalim projektima, koje je finansirala, bila da se zaključi komercijalni ugovor da bi projekat bio uzet u razmatranje. Pregovori su vođeni na osnovu predviđenog zaduženja i u odnosu na to određena je i vrednost kredita, tj. 90% kredita, a preostalih 10% se obezbeđuje iz budžeta Republike Srbije, što je i planirano u Budžetu za 2014. godinu. Mesto arbitraže Peking je bio uslov Zajmodavca na koji nije moglo da se utiče, i to je bio slučaj i u prethodna dva zajma. Detalje Sporazuma je pregovarala delegacija Republike Srbije, koju je imenovala Vlada Republike Srbije zaključkom, predstavnici Ministarstva finansija, Ministarstva građevinarstva i urbanizma, kao i predstavnici Koridora Srbije. Što se tiče uslova ugovora, konkretno kada je reč o „free payment“ uvek je bio u ovom iznosu.

U diskusiji su učestvovali: Radojko Obradović, Ivan Jovanović i Đorđe Stojšić.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (deset za, dvoje nije glasalo) da predloži Narodnoj skupštini da prihvati Predlog zakona o potvrđivanju Ugovora o zajmu za kredit za povlašćenog kupca za Projekat izgradnje autoputa E-763 (deonica Obrenovac – Ljig) između Vlade Republike Srbije koju predstavlja Ministarstvo finansija i privrede, kao Zajmoprimca i kineske Export – Import banke, kao Zajmodavca.

Za izvestioca Odbora na sednici Narodne skupštine određena je Vesna Kovač, predsednik Odbora.

Druga tačka dnevnog reda - **Razmatranje Predloga zakona o potvrđivanju Ugovora između Republike Srbije i Kraljevine Maroko o izbegavanju dvostrukog oporezivanja u odnosu na poreze na dohodak**

Predstavnik Ministarstva finansija i šef delegacije, koja je pregovarala po osnovu ovog ugovora, Dejan Dabetić je u uvodnom izlaganju istakao da je ovo jedan tipski Ugovor o izbegavanju dvostrukog oporezivanja u odnosu na poreze na dohodak

Odbor je, u skladu sa članom 155. stav 2. Poslovnika Narodne skupštine, odlučio većinom glasova (deset za, dvoje nije glasalo) da predloži Narodnoj skupštini da prihvati Predlog zakona o potvrđivanju Ugovora između Republike Srbije i Kraljevine Maroko o izbegavanju dvostrukog oporezivanja u odnosu na poreze na dohodak.

Za izvestioca Odbora na sednici Narodne skupštine određena je Vesna Kovač, predsednik Odbora.

Treća tačka dnevnog reda – **R a z n o**

Pod tačkom Razno:

- Predsednica Odbora je upoznala prisutne da se u Briselu 25. i 26. novembra 2013. godine održava Seminar na temu ,,Ekonomska kriza i njen uticaj na politike EU i zemlje proširenja“ i da je Odeljenje za pretpristupne aktivnosti Evropskog parlamenta predvidelo da ovom seminaru u Delegaciji Narodne skupštine, pored narodnih poslanika iz Odbora za evropske integracije, Odbora za privredu, regionalni razvoj, trgovinu, turizam i energetiku, bude i jedan narodni poslanik iz Odbora za finansije, republički budžet i kontrolu trošenja javnih sredstava.

Prisutni su bili mišljenja da je s obzirom na temu i usko stručnu raspravu, koja će se voditi iz Odbora za finansije, republički budžet i kontrolu trošenja javnih sredstava, trebalo da ide više od jednog narodnog poslanika.

Za predstavnika Odbora za finansije, republički budžet i kontrolu trošenja javnih sredstava na Seminaru ,,Ekonomska kriza i njen uticaj na politike EU i zemlje proširenja“, koji će se održati 25. i 26. novembra 2013. godine u Briselu, određen je narodni poslanik Đorđe Stojšić .

- Misija OEBS a u Srbiji u okviru Projekta promovisanja dobre uprave, organizovaće dolazak Lise Klein, ekspertkinje iz oblasti finansija političkih aktivnosti, u periodu 11. - 15. novembar 2013. godine. Planom projekta predviđeno je da se u tom periodu održi i sastanak Lise Klein sa članovima Odbora za finansije, republički budžet i kontrolu trošenja javnih sredstava. Dogovoreno je da se sastanak održi 15. novembra 2013. godine u Domu Narodne skupštine, a vreme će biti naknadno određeno.

- Predsednica Odbora je upoznala prisutne da se od 9.-11. decembra 2013. godine planira studijska poseta NS Republike Slovenije, Agenciji za javne nabavke, Državnom revizorskom sudu i Državnoj revizorskoj komisiji za reviziju postupaka javnih nabavki u okviru Projekta „Jačanje nadzorne uloge parlmenta-izveštaji nezavisnih državnih organa kao kontrolni mehanizam sistema javnih nabavki“. Cilj posete je razmena iskustava u parlamentarnom nadzoru nad sprovođenjem Zakona o javnim nabavkama. Planirano je da ukupno sedam učesnika - članovi Odbora i predstavnici službe Odbora uzmu učešće u studijskoj poseti. Misija OEBS a u Srbiji snosiće troškove.

Dogovoreno je da se o ovoj poseti obaveste predsednici poslaničkih grupa, koji će pismenim putem dostaviti imena članova/zamenika članova Odbora, zaineresovanih za studijsko putovanje, službi Odbora.

Sednica Odbora je zaključena u 14,44 časova.

Na sednici Odbora vođen je tonski zapis.

SEKRETAR ODBORA PREDSEDNIK ODBORA

Milena Sandić Vesna Kovač